Horfur í efnahagsmálum í Þýskalandi hafa versnað verulega á síðustu vikum. Efnahagslægð kann að blasa við ef ekki tekst að snúa þróuninni við.
Efnahagshorfur í Þýskalandi hafa þyngst verulega á síðustu vikum ef marka má könnun meðal stjórnenda níu þúsund fyrirtækja. Margir óttast að gasskortur sé yfirvofandi. Efnahagslægð kann að blasa við verði þróuninni ekki snúið við.
Efnahagsrannsóknastofnunin Ifo fylgist reglulega með ástandi og horfum í þýsku efnahagslífi, stærsta hagkerfi í Evrópu. Í júlíkönnun stofnunarinnar meðal níu þúsund fyrirtækjastjórnenda kemur fram með afgerandi hætti að horfurnar þykja dökkar. Svonefnd væntingavísitala stjórnendanna mælist 88,6 stig í mánuðinum. Hún var 92,2 stig í júní og hefur ekki verið lægri síðan í júní 2020, þegar COVID-19 heimsfaraldurinn var nýlega brostinn á.
Haft er eftir Clemens Fuest, forstjóra Ifo, að þetta bendi til þess að efnahagslægð sé yfirvofandi í Þýskalandi. Að hans sögn vegur þyngst í hinni neikvæðu afstöðu að orkuverð fer hækkandi og margir óttast að gasskortur vofi yfir.
Carsten Brzeski, greinandi hjá ING bankanum, bendir einnig á að eftirspurn fari minnkandi á heimsvísu og að enn þurfi fyrirtækin að glíma við erfiðleika í vöruflutningum. Hugsanlega hafi samdráttur orðið strax á öðrum ársfjórðungi í Þýskalandi, þótt óyggjandi upplýsingar um það liggi enn ekki fyrir. Brzeski segir að því miður séu fleiri neikvæð teikn á lofti í þýsku efnahagslífi en jákvæð á næstu mánuðum, einkum vegna yfirvofandi orkukreppu.
Horfur í efnahagsmálum í Þýskalandi hafa versnað verulega á síðustu vikum. Efnahagslægð kann að blasa við ef ekki tekst að snúa þróuninni við. 